รู้กันอีกนิดกับอันดับเครดิตของธนาคาร “ความเสี่ยงด้านการเงิน”
ฐานะและความแข็งแกร่งทางการเงินของธนาคารพาณิชย์เป็นอีกปัจจัยหนึ่งที่สำคัญซึ่งนำมาประกอบการจัดอันดับเครดิตของธนาคาร
12 ม.ค. 2555

ฐานะและความแข็งแกร่งทางการเงินของธนาคารพาณิชย์เป็นอีกปัจจัยหนึ่งที่สำคัญซึ่งนำมาประกอบการจัดอันดับเครดิตของธนาคาร 
โดยใสกจะวิเคราะห์ร่วมกับความเสี่ยงด้านอื่นด้วย คือ ความเสี่ยงอุตสาหกรรม (Industry Analysis) ความเสี่ยงด้านธุรกิจ (Business Analysis) ซึ่งจะเป็นการสะท้อนผลจากแนวนโยบายและทิศทางการดำเนินธุรกิจของธนาคาร
ในการพิจารณาฐานะและความแข็งแกร่งทางการเงินของธนาคารนั้นเราเรียกว่าการวิเคราะห์ความเสี่ยงด้านการเงิน (Financial Analysis) โดยการพิจารณานั้นจะใช้อัตราส่วนทางการเงินที่สำคัญต่างๆ ในการพิจารณา
ความสามารถในการทำกำไร เป็นเรื่องปกติที่การประกอบธุรกิจนั้นต้องมีเรื่องของการสร้างผลกำไร
ซึ่งจะเป็นตัวชี้วัดถึงความสำเร็จในการบริหารงานของธนาคารและเป็นปัจจัยที่สร้างมูลค่าให้กับธนาคารและสนับสนุนฐานทางการเงินและเงินกองทุนของธนาคาร 
การวิเคราะห์ความสามารถในการทำกำไรโดยทั่วไปจะครอบคลุมถึงฐานรายได้ของธนาคารนั้นๆซึ่งประกอบด้วย
รายได้จากดอกเบี้ยโดยจะประเมินจากรายดอกเบี้ยสุทธิ ซึ่งถือได้ว่าเป็นรายได้หลักของธนาคาร (รายได้รับจากดอกเบี้ยเงินให้กู้ยืมประเภทต่างๆ รวมถึงดอกเบี้ยหรือเงินปันผลที่ได้รับจากการถือครองหลักทรัพย์ หักกับรายจ่ายดอกเบี้ยต่างๆ ) 
รายได้ที่มิใช่ดอกเบี้ย โดยพิจารณาทั้งในแง่ของความหลากหลายและความต่อเนื่องของรายได้ที่จะได้รับ เช่น 
1.ค่าธรรมเนียมจากการให้บริการทางการเงิน อย่างเช่น ค่าธรรมเนียมการโอนเงิน การฝากการถอนเงิน ค่าธรรมเนียมการใช้บัตรอิเล็กทรอนิกค์ 
2.กำไรการซื้อขายหลักทรัพย์ที่ธนาคารสามารถลงทุนได้ 
3.กำไรจากการขายสินทรัพย์ที่ธนาคารรับสินทรัพย์นั้นเป็นหลักประกัน 
4.รายได้จากการประกอบธุรกิจที่เกี่ยวข้องกับการปริวรรตเงินตราต่างประเทศ
5.กำไรจากการดำเนินงาน การบริหารโครงสร้างรายจ่ายที่มีประสิทธิภาพ ทั้ง ค่าใช้จ่ายในการดำเนินงาน รายจ่ายจากการตั้งสำรองหนี้สูญ 
6.การลงทุนในด้านการพัฒนาทรัพยากรบุคคลและเทคโนโลยีในการประกอบธุรกิจ ซึ่งจะส่งเสริมความสามารถในการทำกำไรในระยะยาวของธนาคาร 
นอกจากนี้ยังมีการคำนึงถึงแนวโน้มความสามารถในการทำกำไรในอนาคตภายใต้แผนธุรกิจ แผนงาน การดำเนินกิจการของธนาคารนั้นๆ